Source document: https://docs-lawep.s3.us-east-2.amazonaws.com/1698938894455.pdf (Malaysia)
Bil.

45 Isnin 7 Disember 2020 M A L A Y S I A PENYATA RASMI PARLIMEN Parliamentary Debates KAMAR KHAS Special Chamber PARLIMEN KEEMPAT BELAS PENGGAL KETIGA MESYUARAT KETIGA K A N D U N G A N UCAPAN DI BAWAH USUL BERKENAAN PERKARA TADBIR KERAJAAN [P.M. 17]: • Penambahan Program Ijazah Sarjana Muda di Universiti Malaysia Sabah (UMS) Kampus Sandakan - YB.

Puan Vivian Wong Shir Yee (Sandakan) (Halaman 1) • Peruntukan Penyelenggaraan RM50 Juta untuk SJKC dan SJKT Masing-masing - YB.
Tuan Cha Kee Chin (Rasah) (Halaman 4) ____________________________________________________________ Diterbitkan Oleh: SEKSYEN PENYATA RASMI PARLIMEN MALAYSIA 2020 KKDR.
7.12.2020 1 MALAYSIA KAMAR KHAS PARLIMEN KEEMPAT BELAS PENGGAL KETIGA MESYUARAT KETIGA Isnin, 7 Disember 2020 Mesyuarat dimulakan pada pukul 12.00 tengah hari [Tuan Yang di-Pertua mempengerusikan Mesyuarat] DOA UCAPAN DI BAWAH USUL BERKENAAN PERKARA TADBIR KERAJAAN (P.M. 17) Penambahan Program Ijazah Sarjana Muda di Universiti Malaysia Sabah (UMS) Kampus Sandakan 12.04 tgh.

Puan Vivian Wong Shir Yee [Sandakan]: Terima kasih Tuan Yang di- Pertua.
Yang Berhormat Menteri, saya ingin membawa perhatian kepada Yang Berhormat Menteri tentang keperluan segera untuk menawarkan lebih banyak program prasiswazah di Universiti Malaysia Sabah (UMS), kampus Sandakan.

Pada tahun 2006, UMS telah menubuhkan Fakulti Pertanian Lestari kampus Sandakan yang terletak di Sungai Batang.

Walau bagaimana pun, setakat ini ia hanya menawarkan 3 program prasiswazah sahaja iaitu Crop Production, Horticulture and Landscaping, dan Live Stock Production.
Menurut statistik dari Kementerian Pendidikan Malaysia (KPM) yang diperoleh pada tahun 2019, hanya 398 orang pelajar yang mengikuti pengajian di UMS kampus Sandakan, walaupun UMS kampus Sandakan mampu menampung 1000 orang pelajar dalam suatu masa.

Pilihan program yang terhad di kampus Sandakan memang sukar untuk memenuhi aspirasi pelajar- pelajar yang layak untuk melanjutkan pendidikan di universiti.
Oleh itu, saya ingin mencadangkan kepada kementerian untuk menambah jumlah program yang ditawarkan di kampus Sandakan dengan memindahkan Fakulti Sains dan Sumber Alam dari kampus Kota Kinabalu ke kampus Sandakan.

Program sarjana yang kini ditawarkan oleh Fakulti Sains Dan Sumber Alam merangkumi: (i) (ii) (iii) (iv) Biologi Pemuliharaan; Aquakultur; Sains Laut; Perhutanan Tropika Antarabangsa; KKDR.
7.12.2020 2 (v) (vi) Taman Alam & Rekreasi; Agroforestri; (vii) Teknologi & Industri Kayu; (viii) Sains Persekitaran; dan (ix) Bioteknologi.

Tuan Yang di-Pertua, dengan memindahkan Fakulti Sains dan Sumber Alam yang menawarkan 9 program sarjana tambahan seperti yang disenaraikan di atas ke kampus Sandakan, bukan sahaja kita dapat mengatasi program sarjana yang terhad yang terdapat di Sandakan, tetapi juga akan melengkapkan sektor-sektor khusus di Sandakan yang memenuhi keperluan strategik negara.
Sebagai contoh, markas Jabatan Perhutanan Sabah terletak di Sandakan, pelbagai kemudahan penyelidikan hutan ditubuhkan di Sepilok, Imbak Canyon dan Hutan Simpan Deramakot.

Di samping itu, budaya pemuliharaan alam sekitar Sandakan yang terkenal melalui Sepilok Orangutan Rehabilitation Centre, Borneo Sun Bear Conservation Centre, Rainforest Discovery Centre, Selingan Turtle Islands Park dan Kinabatangan Wildlife Sanctuary, semua program di atas akan melengkapkan Sandakan.
Oleh yang demikian, saya ikhlas menggesa Yang Berhormat Menteri Pengajian Tinggi untuk mewujudkan cadangan di atas untuk memindahkan Fakulti Sains dan Sumber Alam ke kampus Sandakan sebagai langkah strategik untuk membangun dan memelihara graduan bertaraf dunia dalam bidang sains dan sumber semula jadi untuk Malaysia.

Sekian dan terima kasih.

Tuan Yang di-Pertua: Terima kasih.

Silakan Yang Berhormat Menteri.

12.06 tgh.


Menteri Pengajian Tinggi [Dato’ Dr. Noraini Ahmad]: Terima kasih Tuan Yang di-Pertua.

Kementerian Pengajian Tinggi ingin mengucapkan ribuan terima kasih kepada Ahli Yang Berhormat Sandakan di atas keprihatinan yang ditunjukkan terhadap isu-isu berkaitan pendidikan tinggi.

Sebagaimana Yang Berhormat sedia maklum, modal insan merupakan antara komponen terpenting dalam memacu pertumbuhan ekonomi dan pembangunan sesebuah negara.
Untuk mencapai matlamat sebagai negara maju, rakyat perlu dilengkapkan dengan pengetahuan, kemahiran dan kecekapan bagi membolehkan mereka memberikan sumbangan yang bermakna.

Dalam konteks ini, adalah jelas bahawa peranan KPT adalah kritikal KKDR.

7.12.2020 3 dalam membentuk dan melahirkan modal insan yang berpengetahuan dan berkemahiran tinggi sejajar dengan keperluan negara.
Dalam menggalas tanggungjawab ini, selain mengawal selia IPTS, KPT juga menyediakan akses kepada pendidikan tinggi yang berkualiti melalui penawaran program-program akademik dan kemahiran di 20 buah universiti awam, 36 politeknik dan 104 kolej komuniti di seluruh negara.

Di negeri Sabah sahaja sejumlah 12 buah IPT termasuk tiga politeknik dan lapan kolej komuniti disediakan bagi menampung keperluan pendidikan tinggi khususnya kepada komuniti setempat.
Manakala di Daerah Sandakan pula sejumlah tiga buah IPT merangkumi Kampus Cawangan UMS, sebuah politeknik dan sebuah kolej komuniti telah disediakan.

Pada masa kini, Fakulti Pertanian Lestari (FPL) Kampus UMS Cawangan Sandakan menawarkan sembilan program di peringkat prasiswazah dan pascasiswazah.

Sebanyak tiga program ijazah sarjana muda adalah ditawarkan di peringkat prasiswazah, manakala empat program ijazah sarjana dan dua program kedoktoran di peringkat pascasiswazah.
Sehingga November 2020, seramai 396 orang pelajar sedang mengikuti pengajian di kampus tersebut, 86 peratus atau 341 adalah pelajar prasiswazah dan 14 peratus atau 55 pelajar pascasiswazah.

Berhubung cadangan Ahli Yang Berhormat untuk memindahkan Fakulti Sains dan Sumber Alam dari Kampus Induk UMS ke Kampus Cawangan Sandakan, beberapa faktor perlu dan akan diteliti terlebih dahulu sebelum sebarang keputusan dapat diambil agar kualiti pendidikan tidak terjejas.
Antaranya adalah: (i) Program Sarjana Muda Akuakultur dan Sarjana Muda Sains Laut telah ditawarkan di kampus induk sejak tahun 2000 dan telah mempunyai sokongan kemudahan pembelajaran yang lengkap di Institut Penyelidikan Marin Borneo seperti ladang penternakan ikan, akuarium, muzium marin, makmal dan inkubator serta sistem sokongan dari industri di kawasan sekitar; ■1210 (ii) keupayaan dan kompetensi tenaga pengajar di Kampus Cawangan Sandakan yang memerlukan latihan kemahiran bagi mengendalikan sesi PdP program- program baharu; (iii) ketersediaan kemudahan seperti makmal dan bilik kuliah bagi menampung keperluan pelajar program- program baharu yang bakal ditawarkan; dan KKDR.
7.12.2020 4 (iv) keupayaan capaian internet yang baik untuk menyokong sesi PdP pelajar.

Pihak UMS juga sedang memuktamadkan untuk menawarkan dua lagi program akademik melalui Fakulti Pertanian Lestari iaitu Sarjana Muda Agropelancongan dengan Kepujian dan Diploma Pertanian.
Manakala sebagai strategi jangka sederhana dan panjang, UMS juga sedang menstruktur semula program-program pengajian yang ditawarkan dengan mengambil kira elemen IR4.0, keperluan precision farming, keterlibatan pihak industri, Dasar Pertanian Negara dan hala tuju Dasar Pertanian Negeri Sabah 2017-2026.

Sekian, terima kasih.

Tuan Yang di-Pertua: Terima kasih Yang Berhormat Menteri.

Peruntukan Penyelenggaraan RM50 Juta untuk SJKC dan SJKT Masing-masing 12.11 tgh.
Tuan Cha Kee Chin [Rasah]: Terima kasih Tuan Yang di-Pertua, terima kasih juga kepada Yang Berhormat Timbalan Menteri Pendidikan II yang hadir pada tengah hari ini untuk menjawab soalan saya.

Pada hari ini, izinkan saya membangkitkan isu yang berkaitan dengan peruntukan penyelenggaraan RM50 juta masing-masing untuk sekolah jenis kebangsaan Cina (SJKC) dan sekolah jenis kebangsaan Tamil (SJKT).

Pada 16 November 2020, Soalan Lisan (No.43) saya telah dijawab dan diberikan jawapan.
Berdasarkan jawapan yang telah diberikan oleh Kementerian Pendidikan, beberapa soalan susulan telah timbul.

Saya mohon Yang Berhormat Timbalan Menteri memberikan jawapan kepada perkara-perkara berikut: (i) sila senaraikan nama sekolah SJKC dan SJKT yang telah menerima peruntukan penyelenggaraan ini dan jumlah yang telah diterima oleh setiap sekolah tersebut, serta tarikh sekolah menerimanya.

Mungkin secara bertulislah sebab beratus sekolah, saya tahu.
Nanti payah Yang Berhormat Timbalan Menteri nak sebutkan semua; (ii) apakah kriteria, faktor atau pertimbangan daripada Kementerian Pendidikan ketika mempertimbangkan permohonan daripada pihak sekolah; KKDR.
7.12.2020 5 (iii) kenapakah bilangan sekolah SJKC dan SJKT yang mendapat peruntukan di bawah tujuan ini, jauh berkurangan berbanding dengan tahun-tahun sebelum ini; (iv) apakah jenis bantuan yang telah atau akan disalurkan oleh Kementerian Pendidikan terhadap sekolah- sekolah lain yang gagal mendapat peruntukan di bawah tajuk ini; (v) apakah Kementerian Pendidikan berpandangan bahawa jumlah ini memadai atau sebaliknya untuk SJKC dan SJKT; dan (vi) apakah komitmen daripada Kerajaan Pusat dan Kementerian Pendidikan bahawa peruntukan ini dengan jumlah yang sama akan disalurkan pada tahun 2021, sebab soalan ini dihantar sebelum pengumuman oleh Yang Berhormat Menteri Pendidikan.
Sekian, terima kasih Tuan Yang di-Pertua.

Tuan Yang di-Pertua: Terima kasih.

Silakan Yang Berhormat Timbalan Menteri.

12.13 tgh.

Timbalan Menteri Pendidikan I [Dato’ Dr Mah Hang Soon]: Terima kasih kepada Yang Berhormat Tuan Cha Kee Chin dari Rasah.
Tuan Yang di- Pertua, Kementerian Pendidikan Malaysia sentiasa berusaha untuk menyediakan kemudahan dan fasiliti yang lengkap kepada semua sekolah tanpa mengira aliran bagi menyediakan suasana pembelajaran yang kondusif kepada semua murid termasuk sekolah jenis kebangsaan Cina dan sekolah jenis kebangsaan Tamil.
Untuk makluman Ahli Yang Berhormat, pada tahun 2020, KPM telah diluluskan peruntukan penyelenggaraan sebanyak RM800 juta termasuk RM50 juta untuk penyelenggaraan sekolah jenis kebangsaan Cina (SJKC) dan RM50 juta untuk penyelenggaraan sekolah jenis kebangsaan Tamil (SJKT).

Namun demikian, sejumlah RM223.3 juta daripada keseluruhan peruntukan tersebut telah dikenakan waran sekatan oleh Kementerian Kewangan.
Oleh itu, agihan terkini peruntukan penyelenggaraan untuk SJKC adalah sebanyak RM46.57 juta dan SJKT sebanyak RM46.41 juta.

Perincian adalah seperti berikut: KKDR.

7.12.2020 6 (i) 311 SJKC berstatus sekolah kerajaan sebanyak RM26.91 juta; (ii) 291 SJKC berstatus sekolah bantuan kerajaan sebanyak RM19.66 juta; (iii) 118 SJKT berstatus sekolah kerajaan sebanyak RM7.66 juta; dan (iv) 221 SJKT berstatus sekolah bantuan kerajaan sebanyak RM38.75 juta.
Saya juga ingin merujuk jawapan KPM bagi pertanyaan Jawab Lisan pada 16 November 2020 mengenai perkara yang sama.

Adalah dimaklumkan bahawa penyaluran peruntukan penyelenggaraan berjumlah RM89.67 juta kepada SJKC dan SJKT adalah sebelum mengambil kira waran sekatan oleh Kementerian Kewangan.

Untuk makluman Ahli Yang Berhormat, KPM juga telah menerima peruntukan Pakej Rangsangan Ekonomi (PRE) 2020 sebanyak RM100 juta.
Peruntukan ini adalah untuk meningkatkan tahap kebersihan guru dan murid seperti perolehan alat pengimbas suhu badan, pensanitasi tangan dan sabun pencuci tangan serta penyelenggaraan kecil kepada sekolah-sekolah seluruh negara susulan penularan pandemik COVID-19.

Dalam mempertimbangkan permohonan peruntukan penyelenggaraan daripada semua sekolah kerajaan dan sekolah bantuan kerajaan, KPM menggunapakai Pekeliling Am Bil.2/2012 Tatacara Pengurusan Aset Tak Alih Kerajaan sebagai rujukan utama.
Penyaluran dilakukan berdasarkan skop iaitu hanya melibatkan penyelenggaraan aset tak alih, tahap kerosakan dan kos pembaikan sebenar yang dilaporkan.

Bilangan sekolah pada tahun 2020 berkurangan ekoran sekatan peruntukan yang dikenakan kepada KPM.

Selain itu, bilangan peruntukan diagihkan mengikut keutamaan dan keperluan sebenar sekolah.
Selain peruntukan penyelenggaraan, KPM turut memberikan bantuan kepada semua sekolah bantuan kerajaan (SBK) dalam bentuk bayaran emolumen bagi guru dan anggota kumpulan sokongan yang dilantik oleh kerajaan serta bayaran bil utiliti iaitu elektrik, air dan pembetungan dengan jumlah tidak melebihi RM5,000 berdasarkan bil sebenar secara bulanan.
Selain daripada itu, KPM juga menyediakan peruntukan untuk Perkhidmatan Kawalan Keselamatan, Perkhidmatan Kebersihan Bangunan dan Kawasan serta Perkhidmatan Bekalan Makanan Bermasak kepada semua sekolah kerajaan dan sekolah bantuan kerajaan.

KKDR.

7.12.2020 7 Untuk makluman Ahli Yang Berhormat, peruntukan yang diterima oleh KPM selama ini sememangnya tidak mencukupi untuk membuat penyelenggaraan menyeluruh di kesemua 10,223 buah sekolah di bawah seliaan KPM.
Walau bagaimanapun, KPM telah berusaha untuk menyelenggara sekolah yang benar-benar memerlukannya atau memerlukan penyelenggaraan dan pembaikan.

Penyelenggaraan dan pembaikan dilakukan mengikut keutamaan iaitu berdasarkan tahap kerosakan.

KPM komited untuk memastikan semua sekolah berada dalam keadaan yang selamat dan selesa untuk digunakan oleh semua murid dan warga pendidikan.
Oleh yang demikian, mulai tahun 2021, KPM akan menggunakan sepenuhnya Sistem Maklumat Pengurusan Pendidikan (EMIS) bagi merekod kerosakan dan keperluan penyelenggaraan di semua sekolah kerajaan dan sekolah bantuan kerajaan.

Melalui pendekatan ini, KPM akan dapat memastikan peruntukan penyelenggaraan disalurkan kepada sekolah yang memerlukan berdasarkan tahap kerosakan dan kos pembaikan sebenar.
Untuk makluman Ahli Yang Berhormat, sejumlah RM800 juta diperuntukkan bagi tujuan penyelenggaraan sekolah dan institusi pendidikan di bawah pengendalian Kementerian Pendidikan (KPM).

KPM juga diberi tanggungjawab sepenuhnya dalam menguruskan pengagihan peruntukan tersebut.

Mengikut Akta Pendidikan 1996, adalah menjadi tanggungjawab kerajaan untuk menyelenggara sepenuhnya sekolah kerajaan.

Pada masa yang sama, kerajaan boleh memberi sumbangan bantuan kepada sekolah bantuan kerajaan.
Secara relatifnya, peruntukan penyelenggaraan yang diterima agak terhad berdasarkan jumlah sekolah dan institusi pendidikan di bawah pengendalian KPM.

Justeru, ia perlu diagihkan dengan cermat, teliti dan berhemat bagi memastikan impak yang optimum.
Daripada peruntukan keseluruhan RM800 juta, pecahan agihan adalah seperti berikut: (i) RM620 juta untuk penyelenggaraan sekolah di bawah pengendalian KPM; RM30 juta untuk peruntukan tambahan kritikal; RM50 juta untuk penyelenggaraan institusi pendidikan di bawah pengendalian KPM; RM50 juta untuk pembaikan cerun; dan RM50 juta untuk menaik taraf atau membina dewan (ii) (iii) (iv) (v) terbuka.

KKDR.
KKDR.

7.12.2020 8 Berkaitan dengan agihan peruntukan penyelenggaraan, KPM menggunakan formula yang mengambil kira bilangan dan jenis sekolah sama ada kategori sekolah kerajaan atau sekolah bantuan kerajaan dalam membuat agihan peruntukan bagi tahun 2021.

Asas perkiraan adalah berdasarkan purata daripada peruntukan RM620 juta bagi 10,223 buah sekolah iaitu sebanyak RM60,648 setiap sekolah.
Siling peruntukan bagi sekolah bantuan kerajaan dikira berdasarkan 90 peratus daripada purata tersebut didarabkan dengan bilangan 1,930 buah sekolah bantuan kerajaan.

Ini menjadikan siling peruntukan untuk sekolah bantuan kerajaan adalah sebanyak RM105.34 juta.

Manakala siling peruntukan bagi 8,293 buah sekolah kerajaan pula adalah berdasarkan peruntukan penyelenggaraan sekolah sebanyak RM620 juta ditolak siling sekolah bantuan kerajaan.
Ini menjadikan siling peruntukan untuk sekolah kerajaan ialah RM514.66 juta.
Oleh yang demikian, berdasarkan formula ini Tuan Yang di-Pertua, siling peruntukan bagi jenis sekolah adalah seperti berikut: (i) RM477.48 juta bagi sekolah rendah dan sekolah menengah berstatus sekolah kerajaan termasuk sekolah berasrama penuh dan kolej vokasional; (ii) RM1.2 juta bagi sekolah rendah dan sekolah menengah berstatus sekolah bantuan kerajaan; (iii) RM74.07 juta bagi sekolah jenis kebangsaan Cina berstatus sekolah kerajaan dan sekolah bantuan kerajaan; (iv) RM29.98 juta bagi sekolah jenis kebangsaan Tamil berstatus sekolah kerajaan dan sekolah bantuan kerajaan; (v) RM20.94 juta bagi sekolah mubaligh berstatus sekolah kerajaan dan sekolah bantuan kerajaan; (vi) RM4.11 juta bagi sekolah conforming berstatus sekolah kerajaan dan sekolah bantuan kerajaan; dan (vii) RM12.23 juta bagi sekolah agama bantuan kerajaan.
Untuk makluman Ahli Yang Berhormat, KPM sedar bahawa terdapat jenis sekolah yang menerima peruntukan siling yang lebih rendah berbanding yang lain.

Untuk itu, sebanyak RM30 juta daripada RM750 juta peruntukan penyelenggaraan sekolah dan institusi pendidikan khusus bagi menampung KKDR.

7.12.2020 9 mana-mana keperluan penyelenggaraan kritikal untuk jenis sekolah yang peruntukan silingnya adalah RM30 juta dan ke bawah.

Sekian, terima kasih.

Tuan Yang di-Pertua: Terima kasih Yang Berhormat Timbalan Menteri.
Ahli-ahli Yang Berhormat semua, dengan itu tamatlah sesi ucapan di bawah Usul Berkenaan Perkara Tadbir Kerajaan mengikut Peraturan Mesyuarat 17 pada hari ini.

Dengan ini, Mesyuarat Kamar Khas hari ini ditangguhkan sehingga jam 12.00 tengah hari, hari Selasa, 8 Disember 2020.

Assalammualaikum.

[Kamar Khas ditangguhkan pada pukul 12.24 petang]